ORDE do 27 de decembro de 2007 pola que se regula o réxime de concesión de premios a deportistas galegos/as que xa obtivesen a súa clasificación para os Xogos Olímpicos e Xogos Paralímpicos de Pequín 2008, e de concesión de axudas para deportistas galegos/as con opcións de participar en probas oficiais válidas para acadar a clasificación para os citados xogos, e se procede á súa convocatoria.
CONSELLERÍA DE CULTURA E DEPORTE — III. OUTRAS DISPOSICIÓNS — 22/02/2008

O Estatuto de autonomía de Galicia, Lei orgánica 1/1981, do 6 de abril, no seu artigo 27.22º, recolle a competencia da Comunidade Autónoma de Galicia en materia da promoción do deporte en réxime de exclusividade. Recollendo esta asunción de competencia exclusiva, procedeuse á aprobación da Lei 11/1997, do 22 de agosto, xeral do deporte de Galicia, pola que se pretende a plena efectividade do feito e dereito deportivo na nosa comunidade autónoma. O Decreto 232/2005, do 11 de agosto, modificado polo Decreto 454/2005, do 1 de setembro, fixa a estrutura orgánica dos departamentos da Xunta de Galicia, e atribúelle á Consellería de Cultura e Deporte as competencias da comunidade autónoma en materia de deporte.
A excepcionalidade do ano 2008, no que se celebrarán os Xogos Olímpicos e os Xogos Paralímpicos (en diante XXOO/XXPP), decídenos a premiar os/as deportistas galegos/as que xa obtivesen a clasificación para estes xogos, e conceder axudas a aqueles/as deportistas galegos/as con opcións de participar nas probas oficiais válidas para acadar a súa clasificación; para que así poidan ter unha preparación deportiva óptima que posibilite unha participación de calidade nos citados xogos.
Así, ao abeiro desta orde, a Consellería de Cultura e Deporte convoca estes premios para deportistas galegos/as que xa obtivesen a clasificación para os XXOO/XXPP 2008, e axudas para deportistas galegos/as con opcións de participación nas probas oficiais válidas para acadar a súa clasificación, con cargo á aplicación orzamentaria 12.04.441A.481.0 dos orzamentos xerais da Comunidade Autónoma de Galicia para o ano 2008.
Na súa virtude,
DISPOÑO:
Artigo 1º.-Obxecto.
Esta orde ten por obxecto a regulación e convocatoria dos Premios Pequín e das Axudas Camiño Pequín. Os premios, conforme o disposto no artigo 19.2º da Lei 9/2007, do 13 de xuño, sen fixación dunha orde de prelación entre as solicitudes presentadas debido á finalidade dos premios, destinados a todos aqueles que acrediten ter acadado a clasificación para os XXOO ou XXPP de Pequín 2008. E as axudas, en réxime de concorrencia competitiva, baixo os principios de publicidade, obxectividade, transparencia, igualdade, non discriminación, eficacia e eficiencia, conforme o disposto no punto 1 do artigo 19 da citada Lei 9/2007, coa excepción reflectida no punto 3º do mesmo artigo.
Poderán ser concorrentes con axudas doutras administracións ou entes públicos ou privados.
Artigo 2º.-Réxime xurídico.
Esta concesión de premios e axudas rexerase polas seguintes bases, pola Lei 9/2007, do 13 de xuño, de subvencións de Galicia, polo Decreto 287/2000 en todo o que non contradiga a lei galega, e pola Lei 38/2003, do 17 de novembro, xeral de subvencións.
Artigo 3º.-Imputación orzamentaria.
As solicitudes dos premios e axudas regulados nesta orde serán atendidas con cargo á aplicación orzamentaria 12.04.441A.481.0 do exercicio orzamentario do ano 2008, ata un importe máximo de 300.000  (trescentos mil euros), coa distribución entre premios e axudas que se reflicte no artigo 4º destas bases.
Artigo 4º.-Determinación dos tipos de premios e axudas.
Establécense, en función das opcións que teñen os/as deportistas de participar nos XXOO/XXPP, 2 tipos de premios e axudas:
a) Premio Pequín: para deportistas que xa acadaron a clasificación: 15.000  por beneficiario/a.
b) Axuda Camiño Pequín: para deportistas, de modalidades deportivas que aínda teñen opcións de clasificar algunha praza, con opcións de participar en probas oficiais válidas para obter a clasificación para os XXOO/XXPP: ata 15.000  por beneficiario/a en función das posibilidades de clasificación e nivel deportivo de cada deportista, aplicando os criterios de adxudicación establecidos no punto 8.2 destas bases.
Os/as deportistas cunha Axuda Camiño Pequín que finalmente obteñan a clasificación para os XXOO/XXPP, verán incrementada a súa axuda ata o mesmo importe que os Premios Pequín.
Para os Premios Pequín destinarase un máximo de 120.000 , para as Axudas Camiño Pequín destinarase un máximo de 180.000 ; que poderá ser incrementado co orzamento non adxudicado dos Premios Pequín. Todo o orzamento poderá ser incrementado (sempre e cando exista crédito orzamentario suficiente) para facer fronte ao incremento da axuda para aqueles deportistas que finalmente obteñan a clasificación para participar nos XXOO/XXPP.
Artigo 5º.-Beneficiarios.
Poderán ser beneficiarios deste programa os/as deportistas galegos/as que, non estando incursos en ningunha das prohibicións previstas no artigo 10 da Lei 9/2007, do 13 de xuño, cumpran os seguintes requisitos:
a) Ter nacido en Galicia ou ter veciñanza administrativa en Galicia desde o 1 de xaneiro do ano 2007.
b) Ter licenza deportiva vixente nunha modalidade deportiva incluída no programa dos XXOO/XXPP de 2008.
c) No suposto dos Premio Pequín, ter acadada a clasificación para a participación nos XXOO/XXPP de 2008.
d) No suposto das Axudas Camiño Pequín, ter opcións de clasificarse para os XXOO/XXPP de 2008.
e) Non estar cumprindo sanción disciplinaria deportiva firme en materia deportiva de carácter grave ou moi grave, no momento da solicitude.
f) Non ter recibido ningún premio ou axuda económica para deportistas, dunha Administración ou organismo público de fóra de Galicia durante os anos 2006 e 2007; excepto os premios ou axudas das federacións españolas, do Consello Superior de Deportes, as bolsas ADO/ADOP e outras que a Comisión de Avaliación considere de carácter supraautonómico.
Artigo 6º.-Solicitudes.
6.1. Lugar: as solicitudes presentaranse no rexistro da Dirección Xeral para o Deporte, nos rexistros das delegacións provinciais da Consellería de Cultura e Deporte e dos servizos provinciais de Deportes, ou ben por calquera outro dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Se a solicitude fose remitida por correo certificado, deberá ser datada e selada polo funcionario de correos antes de proceder ao seu envío.
6.2. Prazo: o prazo de presentación de solicitudes será de 30 días naturais contados desde o seguinte ao da publicación destas bases no Diario Oficial de Galicia.
6.3. Documentación: as solicitudes, soamente se aceptará unha por deportista, presentaranse no impreso oficial, segundo o modelo que se achega ás presentes bases como anexo I, cubrindo todos os datos do/a solicitante.
Acompañarase da seguinte documentación:
a) Copia do DNI.
b) Certificado de empadroamento no que se reflicta se o/a solicitante estivo empadroado/a desde o 1 de xaneiro de 2007.
c) Certificado que reflicta o lugar de nacemento. Este certificado soamente o deberán achegar os/as solicitantes que non teñan veciñanza administrativa en Galicia desde antes do 1 de xaneiro de 2007.
d) Anexo II: informe da federación, no que se reflicte: datos sobre posibles sancións disciplinarias deportivas, datos sobre a súa licenza deportiva, datos referentes á inclusión do/a deportista no equipo de clasificación e/ou preparación olímpica/paralímpica ou, se é o caso, conforme o/a deportista pode participar nas probas clasificatorias para os XXOO/XXPP, ou en probas oficiais válidas para facer as marcas mínimas requiridas, e datos referentes aos resultados deportivos máis relevantes obtidos polo/a deportista entre o 1 de xaneiro de 2006 e a data de presentación da solicitude.
e) Anexo III: declaración de outros premios ou axudas: tanto os/as aprobados/as ou concedidos/as, como as/os pendentes de resolución, para o mesmo proxecto, das distintas administracións públicas competentes ou calquera dos seus organismos, entes ou sociedades.
f) Anexo IV: memoria das actividades deportivas desenvolvidas no período comprendido entre o 1 de xaneiro de 2006 e a data de publicación destas bases, segundo o índice reflectido neste anexo.
g) Anexo V: proxecto deportivo de preparación olímpica.
h) Certificado da federación española correspondente que faga constar que o/a deportista acadou a clasificación para os XXOO/XXPP. (Soamente os/as deportistas que se encontren nesta situación).
i) Calquera outra documentación que o/a solicitante considere de interese para a avaliación das súas posibilidades de participación nos XXOO/XXPP.
6.4. Autorizacións á Dirección Xeral para o Deporte: a presentación da instancia de solicitude leva implícita a autorización á Dirección Xeral para o Deporte a:
a) Facer públicos os datos relevantes referidos aos premios, axudas e subvencións recibidas así como as sancións impostas.
b) Publicar na súa páxina web oficial, de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a relación dos/as beneficiarios/as e o importe dos premios concedidos, así como o tratamento dos datos necesarios da documentación dos/as solicitantes.
c) Solicitar, se for necesario, de acordo co establecido no artigo 20.3º da Lei 9/2007, de subvencións de Galicia, as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que o solicitante está ao día nas obrigas tributarias e coa Seguridade Social e que non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, o solicitante poderá denegar expresamente o consentimento, e deberá entón presentar as certificacións. Igualmente, se por razóns técnicas ou doutra índole estes certificados non puideren ser obtidos polo órgano xestor, poderán serlle requiridos ao interesado.
Artigo 7º.-Instrución e tramitación do procedemento.
1. Recibidas as solicitudes, a Dirección Xeral para o Deporte revisará a documentación achegada e comprobará que reúne os requisitos establecidos nesta orde. Se a solicitude non reúne os requisitos establecidos, requirirase o interesado para que a repare no prazo máximo e improrrogable de dez días, e indicaráselle que se non o fixese se lle terá por desistido da súa solicitude, logo da resolución que será ditada nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
A Dirección Xeral para o Deporte encargarase da instrución do procedemento, tendo para estes efectos as funcións e competencias descritas no artigo 21 da Lei 9/2007, do 13 de xuño.
2. A avaliación das axudas será feita por unha comisión de acordo cos criterios establecidos no punto 8.2 da desta orde.
Artigo 8º.-Avaliación e adxudicación dos premios e axudas.
8.1. Órgano de adxudicación: comisión de avaliación.
1. Estará formada por:
* Presidente: o subdirector xeral de Deportes ou persoa en quen delegue.
* Vogais:
-2 técnicos deportivos da Dirección Xeral para o Deporte.
-O xefe do servizo de coordinación deportiva da Dirección Xeral para o Deporte.
* Secretario: un funcionario da Dirección Xeral para o Deporte.
A comisión de avaliación poderá solicitar a asistencia, con voz pero sen voto, de expertos en materia deportiva.
2. Serán funcións da comisión de avaliación:
a) Comprobar cales son os/as deportistas galegos/as que xa obtiveron a clasificación para os XXOO/XXPP.
b) Avaliar as solicitudes das axudas presentadas.
c) Efectuar a proposta de concesión das axudas e premios elevándoa, para a súa resolución definitiva ao secretario xeral da Consellería de Cultura e Deporte.
O secretario levantará a correspondente acta de cada sesión da comisión.
8.2. Criterios de adxudicación.
a) Premios Pequín: os/as deportistas que xa obtivesen a clasificación para os XXOO/XXPP obterán o Premio Pequín dotado con 15.000  por deportista.
b) Axudas Camiño Pequín:
Paso 1: a comisión de avaliación estudará os expedientes dos/as solicitantes que non acadaran a clasificación para os XXOO/XXPP e determinará cales deles/as teñen opcións de participar en probas oficiais válidas para acadar a participación nos citados xogos, atendendo á posición que ocupe entre os/as deportistas do Estado español con opcións de participar nos xogos, e ás opcións de acadar unha praza nos xogos, na data de reunión da citada comisión.
Paso 2: unha vez feita esta clasificación, puntuarase a cada deportista con opcións de participar en probas válidas para acadar a participación nos xogos, sobre un máximo de 100 puntos, en función dos seguintes criterios:
1) Valoración do seu proxecto deportivo de preparación olímpica: viabilidade dos obxectivos, probas nas que participará, proceso de adestramento, orzamento asumido polo/a solicitante, e outros: ata 30 puntos.
2) Valoración, da memoria deportiva presentada, para estimar a súa traxectoria deportiva recente e acreditar as súas posibilidades de clasificación para os XXOO ou XXPP: ata 30 ptos.
3) Resultados en Ctos. do Mundo Absoluto ou posición no Ranking Mundial Absoluto; soamente se considerará unha puntuación por ano: ata 18 puntos.
Ver referencia pdf "03800D008P098.PDF"
6) Por realizar a maior parte dos seus adestramentos no 2006 e 2007 en Galicia: 2 puntos. por cada ano: ata 4 ptos.
7) Participación nos XXOO/XXPP de 2004: 4 puntos.
Paso 3: o importe da cada axuda calcularase mediante a aplicación dunha regra de tres simple, establecendo á puntuación máxima (100 ptos), unha axuda de 15.000 .
A comisión de avaliación poderá decidir non adxudicar o 100% do orzamento. No caso de adxudicar todo o orzamento, farase rateando o importe destinado ás Axudas Camiño Pekín entre todos os/as beneficiarios/as dunha Axuda Camiño Pekín, cun máximo de 15.000  por beneficiario/a.
8.3. Resolución e comunicación da adxudicación.
O órgano competente para a resolución dos premios e axudas establecidos nesta orde será a directora xeral para o Deporte, de conformidade co disposto no artigo 6.2º, da Orde do 12 de xaneiro de 2007, no que se delega a competencia para resolver os procedementos de concesión de axudas e subvencións correspondentes ao programa 355-A, na actualidade programa 441-A.
A resolución dos premios e axudas será publicada no Diario Oficial de Galicia, no taboleiro de anuncios desta dirección xeral, na páxina web www.deportegalego.eu, e seralles notificada aos/ás solicitantes de acordo co disposto no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común.
Notificada a resolución definitiva, os/as interesados/as propostos/as como beneficiarios/as disporán dun prazo de dez días para a aceptación ou rexeitamento do premio; transcorrido o cal sen que se producise manifestación expresa entenderase tacitamente aceptado.
As resolucións dos premios poderán ser modificadas no caso de que resulten alteradas as condicións que se tiveron en conta para a súa concesión, logo da instrución do correspondente expediente e despois de dar audiencia ao/á interesado/a.
O prazo máximo para resolver e notificar a resolución será de catro meses a partir da data de publicación desta convocatoria.
O vencemento do prazo máximo sen que sexa notificada a resolución lexitimará os/as interesados/as para entender desestimada, por silencio administrativo, a súa solicitude.
8.4. Reclamacións.
Contra a resolución, os/as solicitantes poderán interpoñer recurso potestativo de reposición perante a conselleira de Cultura e Deporte, no prazo dun mes contado desde a comunicación da resolución segundo os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999; ou ben directamente recurso contencioso-administrativo segundo a Lei 29/1998, do 13 de xullo, reguladora da xurisdición contencioso-administrativa, no prazo de dous meses a partir do día seguinte ao da notificación da resolución ante a sala do contencioso-administrativo do Tribunal Superior de Xustiza de Galicia.
Artigo 9º.-Aboamento dos premios e axudas.
Os premios e axudas serán aboados no ano 2008, unha vez sexa entregada toda a documentación que poida requirir á Dirección Xeral para o Deporte, entre outra, requirirase certificado da Federación Española correspondente conforme o/a deportista acadou a clasificación para os XXOO/XXPP no caso dos Premios Pekín, ou que o/a deportista participou en probas oficiais válidas para acadar a clasificación para os citados xogos no caso das Axudas Camiño Pekín. Esta documentación deberá ser entregada sempre antes do 30 de outubro de 2008. O incumprimento deste prazo dará lugar á perda do dereito a percibir o premio outorgado e posibilitará a reasignación de tales créditos.
Artigo 10º.-Obrigas dos/as beneficiarios/as.
O/a beneficiario/a deberá cumprir coas obrigas previstas na Lei 9/2007, do 13 de xuño, de subvencións de Galicia e, entre outras:
a) Aceptar e cumprir todas as estipulacións establecidas nestas bases.
b) Someterse ás actuacións de comprobación que efectúe a Dirección Xeral para o Deporte, así como calquera outra actuación, de comprobación e control financeiro, que poidan realizar os órganos de control competentes, tanto galegos como estatais ou comunitarios, para o que se achegará canta información lle sexa requirida no exercicio das actuacións correspondentes.
c) Publicitar a súa condición de beneficiario/a desta convocatoria nas competicións e actividades deportivas nas que participe; facendo constar obrigatoriamente en toda actividade desenvolvida polo/a beneficiario/a, de forma clara e visible, os logotipos e símbolos institucionais da Dirección Xeral para o Deporte, a disposición na páxina web www.deportegalego.eu.
d) Participar nas actividades de difusión programadas co fin de demostrar o grao de aproveitamento destes premios, así como nas actividades de promoción do deporte, que poida programar a Dirección Xeral para o Deporte durante o ano 2008.
e) Non abandonar o programa deportivo de preparación olímpica, salvo por causas de forza maior que serán xustificadas ante a Dirección Xeral para o Deporte.
f) Participar nos campionatos galegos e representar a Galicia nos campionatos de España, salvo causa de forza maior ou informe da federación galega correspondente no que se xustifique a interferencia da competición na preparación de competicións internacionais relevantes.
Artigo 11º.-Supostos de reintegro.
No caso de que o/a beneficiario/a do premio ou axuda incorra nalgún dos supostos recollidos no artigo 19 do Decreto 287/2000, do 21 de novembro, e do artigo 33 da Lei 9/2007, do 13 de xuño, de subvencións de Galicia, procederase, de conformidade co establecido nos ditos preceptos. Neste caso, o/a beneficiario/a non poderá solicitar subvencións ou axudas mentres non sexa devolta a anterior.
Disposicións derradeiras
Primeira.-Autorízase a Dirección Xeral para o Deporte para ditar cantas disposicións sexan necesarias para o mellor desenvolvemento desta orde.
Segunda.-Esta orde entrará en vigor o día seguinte da súa publicación no Diario Oficial de Galicia.
Santiago de Compostela, 27 de decembro de 2007.
P.D. (Orde 12-1-2007)
Marta Souto González
Directora xeral para o Deporte
Ver referencia pdf "03800D008P098.PDF"